Die drankbedryf het die regering gevra om ’n meer besliste datum te gee vir die einde van die verbod op die verkoop van alkoholiese drank.
Dis ’n vraag op almal se lippe, veral die wynbedryf wat in die komende twee weke met parstyd begin en sukkel met bergingsplek.
“As jy weet die verbod geld vier weke kan jy voorbereidings tref om te oorleef. Maar as jy nie weet of dit vier weke of ses maande is nie, is dit ’n massiewe verskil en moet jy drastiese stappe doen om te oorleef. Dit is daai geweldige onsekerheid wat dit amper onhoudbaar maak.”
“Ons bly hoop dat die president die beperkings nie later nie as 15 Februarie sal ophef en die voorstelle sal aanvaar wat deur die bedryf voorgelê is.”
Hy sê terwyl die regering kyk na hoe die entstowwe wat verkry moet word, deur hom gefinansier gaan word, “word die staatskas van R2,5 miljard per maand se aksyns ontneem”.
Die enigste aanduiding van ’n datum was toe Dlamini-Zuma gesê het kragtens die Wet op Rampbestuur mag die ramptoestand net vir ’n maand op ’n slag verleng word. Dit is dus tot 15 Februarie verleng.